Fis-16 ta' Settembru 2020, fl-okkażjoni tad-Diskors tagħha dwar l-Istat tal-Unjoni, il-President Ursula von der Leyen qalet: “Il-progress fil-ġlieda kontra r-razziżmu u l-mibegħda huwa fraġli – jintrebaħ bil-mod iżda faċilment jintilef. Għalhekk issa huwa l-mument biex issir il-bidla. Biex nibnu Unjoni verament anti-razzista – li tmur mill-kundanna għall-azzjoni. U l-Kummissjoni qed tressaq pjan ta' azzjoni biex dan tibda twettqu.” Fid-Diskors dwar l-Istat tal-Unjoni 2020 tagħha, il-President von der Leyen ħabbret Pjan ta' Azzjoni ġdid tal-UE kontra r-razziżmu li jistabbilixxi sensiela ta' miżuri għall-ħames snin li ġejjin Fost l-oħrajn, il-Kummissjoni se tiżgura li l-Istati Membri jimplimentaw bis-sħiħ il-liġi rilevanti tal-UE u jsaħħu aktar il-qafas legali, jekk ikun meħtieġ. Dan jista' jseħħ b'mod partikolari fl-oqsma li għadhom mhumiex koperti mil-leġiżlazzjoni dwar in-nondiskriminazzjoni, bħall-infurzar tal-liġi. Il-Kummissjoni tappella wkoll lill-Istati Membri biex jimmassimizzaw l-użu tal-għodod kollha għad-dispożizzjoni tagħhom, b'mod partikolari l-finanzjament disponibbli taħt il-baġit fit-tul li jmiss tal-UE u n-Next Generation EU. Il-Pjan ta' Azzjoni qed ilaqqa' flimkien atturi fil-livelli kollha biex jiġġieldu r-razziżmu fl-Ewropa b'mod aktar effettiv, inkluż permezz tal-adozzjoni ta' pjanijiet ta' azzjoni nazzjonali kontra r-razziżmu. Věra Jourová, il-Viċi President għall-Valuri u t-Trasparenza, qalet: “Issa lħaqna l-mument ta' stima. Il-protesti bagħtu messaġġ ċar – il-bidla trid isseħħ issa. Mhux se jkun faċli, iżda trid issir. Se naħdmu aktar fuq hekk. M'aħniex se noqogħdu lura milli nsaħħu l-leġiżlazzjoni, jekk ikun hemm bżonn. Il-Kummissjoni nnifisha se tadatta l-politika ta' reklutaġġ tagħha biex tirrifletti aħjar is-soċjetà Ewropea.” Helena Dalli, il-Kummissarju għall-Ugwaljanza; “M'hemm l-ebda post għal diskriminazzjoni razzjali u razziżmu ta' kwalunkwe tip f'soċjetajiet demokratiċi. Aħna lkoll għandna nistinkaw biex is-soċjetajiet tagħna jkunu kontra r-razziżmu. B'dan il-pjan ta' azzjoni, nirrikonoxxu li r-razziżmu mhux biss jitwettaq minn individwi iżda huwa wkoll strutturali. Għalhekk, neħtieġu li nindirizzawha fil-livelli kollha ta' governanza biex iddur is-sitwazzjoni favurina. Din hija r-raġuni għaliex, fost l-oħrajn, aħna nindirizzaw l-infurzar tal-liġi, l-attitudnijiet soċjali, l-isterjotipi u t-tħassib ekonomiku; u nħeġġu lill-Istati Membri biex jadottaw il-pjanijiet ta' azzjoni rispettivi tagħhom kontra r-razziżmu. Tenħtieġ aktar azzjoni: koordinazzjoni, sensibilizzazzjoni u infurzar tal-liġi nazzjonali u tal-UE Il-Pjan ta' Azzjoni tal-UE kontra r-razziżmu 2020-2025 jistabbilixxi għadd ta' azzjonijiet biex jiġi indirizzat ir-razziżmu permezz tal-liġi tal-UE iżda wkoll permezz ta' mezzi oħra – ħidma mal-Istati Membri, inkluż l-infurzar tal-liġi nazzjonali, il-mezzi tax-xandir u s-soċjetà ċivili; l-użu ta' għodod disponibbli u futuri tal-UE; u ħarsa lejn ir-riżorsi umani proprji tal-Kummissjoni. Fost l-oħrajn, il-Pjan ta' Azzjoni jappella għal: Miżuri oħra msemmija fil-Pjan ta' Azzjoni jinkludu: is-sensibilizzazzjoni u l-indirizzar tal-isterjotipi razzjali u etniċi permezz tal-midja, l-edukazzjoni, il-kultura u l-isport; u ġbir imtejjeb ta' data diżaggregata skont l-oriġini etnika jew razzjali. Il-Kummissjoni se tniedi wkoll deżinjazzjoni annwali ta' kapitali Ewropej ta' inklużjoni u diversità u se torganizza summit kontra r-razziżmu fir-rebbiegħa tal-2021. Il-Passi li Jmiss L-implimentazzjoni tal-azzjonijiet ippreżentati fil-pjan ta' azzjoni se tiġi mmonitorjata, il-progress se jiġi rrapportat u l-azzjonijiet se jiġu adattati fejn meħtieġ. Il-Kummissjoni tistieden lill-Parlament Ewropew biex jiddiskuti u jappoġġa regolarment l-implimentazzjoni tal-Pjan ta' Azzjoni u l-Kunsill biex jadotta Konklużjonijiet dwar l-azzjonijiet tal-Istati Membri għall-prevenzjoni u l-ġlieda kontra r-razziżmu. Kuntest Id-diskriminazzjoni għal raġunijiet ta' oriġini razzjali jew etnika hija pprojbita fl-UE. Madankollu, din id-diskriminazzjoni tippersisti fis-soċjetà tagħna u aktar minn nofs l-Ewropej jemmnu li d-diskriminazzjoni hija mifruxa f'pajjiżhom. Skont l-Aġenzija tal-UE għad-Drittijiet Fundamentali (FRA), 45% tan-nies ta' dixxendenza tal-Afrika ta' Fuq, 41% tar-Rom u 39% tal-persuni ta' dixxendenza tal-Afrika Sub-Saħarjana kienu ffaċċjaw tali diskriminazzjoni. 11% tal-Lhud ħassewhom diskriminati minħabba li huma Lhud. L-UE għandha qafas legali fis-seħħ, inkluż id-Direttiva dwar l-Ugwaljanza Razzjali u d-Deċiżjoni Qafas dwar il-ġlieda kontra r-razziżmu u l-ksenofobija. Avvenimenti reċenti li enfasizzaw it-tensjonijiet razzjali qajmu tħassib li l-protezzjonijiet legali kontra d-diskriminazzjoni razzjali, reliġjuża jew etnika mhumiex implimentati b'mod effettiv. Dan huwa marbut ukoll mat-tħassib dwar ir-relazzjoni bejn il-korpi tal-infurzar tal-liġi u l-minoranzi. Wara d-diskors tal-President von der Leyen li fih appellat għal aktar azzjoni, il-Kulleġġ kellu dibattitu strutturat fl-24 ta' Ġunju intitolat “Kontra r-Razziżmu u għal Aktar Diversità u Ekwità fl-Unjoni Ewropea”. Dak iż-żmien, il-President enfasizzat li dan kien il-bidu tad-dibattitu u azzjonijiet konkreti, inkluż pjan ta' azzjoni. Għal aktar informazzjoni Unjoni ta' Ugwaljanza: Pjan ta' Azzjoni tal-UE kontra r-razziżmu 2020-2025 Skeda informattiva dwar il-Pjan ta' Azzjoni tal-UE kontra r-razziżmu 2020-2025 Sit web: Pjan ta' Azzjoni tal-UE kontra r-razziżmu 2020-2025 Diskors dwar l-Istat tal-Unjoni Stqarrija għall-istampa dwar l-inizjattivi ewlenin tal-Istat tal-Unjoni 2020 Paġna web iddedikata dwar l-Istat tal-Unjoni 2020